喜雨呈趙世澤
作者：唐庚
朝代：宋

paragraphs: 去年雨多憂水潦，今年雨少憂枯槁。
都緣縣政失中和，水旱年年勤父老。
前時雲起雨欲落，夜半風來還一掃。
明朝引首望霄漢，屋上晨暾仍杲杲。
賦輸百萬未破白，簿脚何緣得勾倒。
上書自劾欲歸去，老婦挽衣傍奪藁。
技窮往訴北山神，是夕沛然償所禱。
稻畦罷亞勢已活，竹裏蕭疏聲更好。
故應神意閔孤拙，苟免歲中書下考。
便安杵臼伺秋成，雲子滿田行可擣。